Broj: 711-I-1206-P-128/20-03-8

Zagreb, 19. kolovoza 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Aleksandre jozić-Ileković, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju neanonimne prijave mogućeg sukoba interesa podnesene protiv dužnosnika Đure Sesse, predsjednika Državnog izbornog povjerenstva Republike Hrvatske te dužnosnika Lovre Kuščevića, ministra uprave do 9. srpnja 2019.g. i zastupnika u Hrvatskom saboru do 22. srpnja 2020.g.,** na 95. sjednici, održanoj 19. kolovoza 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Đure Sesse, predsjednika Državnog izbornog povjerenstva Republike Hrvatske (u daljnjem tekstu: DIP) i dužnosnika Lovre Kuščevića, ministra uprave do 9. srpnja 2019.g. te zastupnika u Hrvatskom saboru do 22. srpnja 2020.g., povodom navoda kojima se ukazuje na nedostatke izbornog sustava te na nepostupanje tijela kaznenog progona po podnesenim kaznenim prijavama, neće se pokrenuti, s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.**

Obrazloženje

Protiv dužnosnika Đure Sesse, predsjednika Državnog izbornog povjerenstva, podnesena je dana 18. svibnja 2020.g. neanonimna prijava, koja je u knjizi ulazne pošte Povjerenstva zaprimljena pod brojem: 711-U-1878-P-128/20-01-1 te je povodom iste otvoren predmet broj: P-128/20. Dana 20. svibnja 2020.g. Povjerenstvo je pod brojem: 711-U-1906-P-128/20-02-1 zaprimilo dopunu navedene prijave.

U predmetnoj prijavi i dopuni prijave u bitnom se ukazuje na namještene izborne rezultate te na izbornu prijevaru na izborima za Europski parlament održanim u svibnju 2019.g. Uz prijavu sukoba interesa dostavljena je kaznena prijava podnesena protiv dužnosnika Đure Sesse i Lovre Kuščevića zbog počinjenja više kaznenih djela, i to: krivotvorenje službene ili poslovne isprave, zločinačko udruženje, zlouporaba biračkog prava, izborna prijevara, uništenje i krivotvorenje izbornih isprava te netransparentnost valoriziranja rezultata izbora u izbornom računarskom centru. U obrazloženju navedene prijave se u bitnome navodi da glasači prilikom preuzimanja glasačkih listića ne potpisuju primitak glasačkog listića nego se samo zaokružuje osoba koja je pristupila izborima tako da niti jedan birač ne može dokazati da je pristupio glasovanju, zatim se ukazuje na problematiku glasanja građana Bosne i Hercegovine u Republici Hrvatskoj, na nedovoljno biračkih mjesta za glasanje hrvatskih iseljenika u drugim državama, kao i na nepostojanje nezavisne kontrole koja bi pratila unos i obradu podataka za vrijeme i nakon izbora. Nadalje se navodi da DIP ne dozvoljava kontrolu glasanja, prebrojavanja i obrade podataka te se ukazuje na manipulacije s popisima birača i uskraćivanje prava građanskim inicijativama da nadziru prebrojavanje i valjanost dostavljenih potpisa potpore birača za održavanje referenduma, za što se kao odgovornu oosbu navodi dužnosnik Lovro Kuščević.

Uz prijavu je dostavljena predstavka i prigovor koji je podnositelj uputio DIP-u, a u kojoj se u bitnome ponavljaju navodi iz kaznene prijave te se traži da DIP proglasi izbore ništavim, a kao odgovorni za izborne prijevare navode se članovi DIP-a, Ustavni suci i etička povjerenstva. Podnositelj prijave dostavlja i svoje prijedloge za reveziju izbornog sustava.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavcima 3. i 4. ZSSI-a propisano je da su zastupnici u Hrvatskom saboru te predsjednik i članovi Vlade Republike Hrvatske (potpredsjdnici i ministri u Vladi Republike Hrvatske) dužnosnici u smislu ZSSI-a. Uvidom u Registar dužnosnika utvrđeno je da je Lovro Kuščević od 9. lipnja 2017. do 9. srpnja 2019.g. obnašao dužnost ministra uprave, a od 18. srpnja 2019. do 22.srpnja 2020. dužnost zastupnika u Hrvatskom te je stoga, povodm obnašanja navedenih dužnosti, obvezan postupati sukladno odredbama ZSSI-a.

Člankom 3. stavkom 1. podstavkom 36. ZSSI-a propisano je da su predsjednik, potpredsjednici i članovi DIP-a dužnosnici u smislu ZSSI-a. Uvidom u Registar dužnosnika utvrđeno je da Đuro Sessa obnaša dužnost predsjednika DIP-a od 20. srpnja 2017.g. te je stoga, povodm obnašanja navedene dužnosti, obvezan postupati sukladno odredbama ZSSI-a.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatrati da utječe ili kada može utjecati na njegovu nepristranost u obnašanju javne dužnosti.

Člankom 4. stavkom 5. ZSSI-a propisano je da su povezne osobe u smislu toga Zakona članovi obitelji iz stavka 2. istog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

S obzirom da sadržaj zaprimljene prijave i dopune prijave ne upućuje na moguću povredu odredbi ZSSI-a, Povjerenstvo je podnositelju prijave uputilo dopis putem elektroničke pošte kojim je podnositelj prijave pozvan da navede okolnosti iz kojih bi proizlazilo da su dužnosnici Lovro Kuščević i Đuro Sessa svojim postupanjem povrijedili odredbe ZSSI-a

Nastavno na navedeno podnositelj prijave dostavio je dopune prijave zaprimljene 30. lipnja, 13. kolovoza i 15. kolovoza 2020.g. u privitku kojih je dostavljen niz preslika kaznenih prijava podnesenih protiv više različitih osoba te podnesci i požurnice upućeni pravosudnim tijelima zbog nepostupanja po navedenim kaznenim prijavama. Podnositelj dostavlja i kaznene prijave protiv niza institucija poput Ministarstva pravosuđa, DORH-a, USKOK-a i Grada Bakra.

Povjerenstvo utvrđuje da ni iz dostavljenih dopuna prijave ne proizlazi postojanje privatnog interesa dužnosnika Đure Sesse i Lovre Kuščevića koji je mogao utjecati na njihovu nepristranost u obnašanju dužnosti na koje su imenovani, odnosno izabrani niti se navode okolnosti iz kojih bi proizlazila moguća povrede odredbi ZSSI-a.

Naime, za vođenje kaznenih postupaka nadležna su tijela kaznenog progona te Povjerenstvo nije nadležno preispitivati brzinu i način vođenja pojedinog kaznenog postupka. Također, pravosudni dužnosnici (suci i državni odvjetnici) nisu dužnosnici u smislu ZSSI-a niti se odredbe navedenog Zakona na njih primijenuju.

Također, izmjene izbornog zakonodavstva nisu u nadležnosti Povjerenstva.

Slijedom svega navedenog, s obzirom da Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnika Đure Sesse i Lovre Kuščevića, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Đuro Sessa, elektronička dostava
2. Lovro Kuščević, osobna dostava
3. Podnositelj prijave, dostava putem e-mail adrese
4. Objava na internetskoj stranici Povjerenstva
5. Pismohrana